இலங்கை வானொலி

இலங்கை வானொலி இலங்கையின் முன்னணி ஒலிபரப்பு நிலையமும் ஆசியாவின் முதல் வானொலி நிலையமுமாகும். இங்கிலாந்தில் பிபிசி வானொலி ஆரம்பிக்கப்பட்டு மூன்றாண்டுகள் மட்டுமே கடந்த நிலையில் இலங்கையில் ஒலிபரப்பை ஆரம்பித்தது. 1922 இல், தந்தித் திணைக்களத்தால் இலங்கையில் சோதனை முறையில் ஒலிபரப்பு தொடங்கப்பட்டது.

 ஆரம்பம் 
1921 ஆம் ஆண்டு தந்தி அலுவலகத்துக்குத் தலைமைப் பொறியாளராக பதவியேற்று இலங்கை வந்த எட்வேர்ட் ஹாப்பர் (Edward Harper) என்பவரே இலங்கையில் ஒலிபரப்புச் சேவையைத் தீவிரமாக முன்னெடுத்துச் சென்றவராவார். ஆப்பர் முதலாவது சோதனை அடிப்படையிலான ஒலிபரப்பியை இலங்கை தபால், தந்தி திணைக்கள பொறியாளர்களினது  துணை கொண்டு உருவாக்கினார். இன்று எட்வேர்ட் ஹாப்பர் இலங்கை ஒலிபரப்புத் துறையின் தந்தை எனப் பலராலும் போற்றப்படுகிறார்.

கொழும்பின் முதலாவது வானொலிச் சோதனையாக, மத்திய தந்தி அலுவலகத்தின் மிகச்சிறிய அறையொன்றிலிருந்து தந்தித் திணைக்களப் பொறியியலாளர்களின் உதவியோடு ஹார்ப்பர் உருவாக்கிய ஒலிபரப்பியைப் பயன்படுத்தி 1924 ஆம் ஆண்டு ஜூன் 27 ஆம் திகதி பிற்பகல் 2.30 மணிக்கு அப்போதைய இலங்கை கவர்னர் சர் வில்லியம் ஹென்றி ஆற்றிய உரையை ஒலிபரப்பப் பட்டது. மத்திய அலை 800 கிலோசைக்கிள் (375 மீட்டரில்) ஒலிபரப்பு நடத்தப்பட்டது.This is Colombo calling. அதன்பின் நாளாந்தம் கிராமபோன் இசை ஒலிபரப்பப்பட்டது. 

சோதனை வெற்றியடையவே, அடுத்த ஆண்டு பின்னர் முறையான ஒலிபரப்புச் சேவை இலங்கையில் இடம்பெறத் தொடங்கியது. இது கொழும்பு வானொலி என அறியப்பட்டது. இது 1925 ஆம் ஆண்டு டிசம்பர் 16 ஆம் திகதி அன்றைய பிரித்தானிய இலங்கை ஆளுனர் சேர் இயூ கிளிஃபர்டு என்பவரால் அதிகாரபூர்வமாக ஆரம்பித்து வைக்கப்பட்டது. கொழும்பு வெலிக்கடை பகுதியில் ஒரு கிலோ வாற்று வலுக்கொண்ட பரப்பியை கொண்டு மத்திய அலை அலைவரிசையில்  தன் ஒலிபரப்பை ஆரம்பித்தது.

மாணவர்களுக்கான கல்விச் சேவை நிகழ்ச்சிகள் 1931 மே மாதத்தில் ஆரம்பிக்கப்பட்டது.

இரண்டாம் உலக போரின் போது கொழும்புச் சேவை வானொலி நிலையம் நேச நாட்டு படைகளால் பொறுப்பேற்கப்பட்டு தென் கிழக்காசியாவில் இருந்த நேசப படைகளுக்கு செய்திகள் ஒலிபரப்பட்டது. போரின் முடிவில், மீண்டும் இலங்கை அரசிடம் ஒப்படைக்கப்பட்டது. இலங்கை அரசின் தனித்த திணைக்களம் ஒன்றின் கீழ் வந்த கொழும்பு வானொலியின் பெயர் 1949 ஆம் ஆண்டு இலங்கை வானொலி என மாற்றப்பட்டது.

 வர்த்தக சேவை 
இலங்கை வானொலியின் வர்த்தக சேவை 1950 செப்டம்பர் 30 ஆரம்பமானது. முதலில் ஆங்கிலம், சிங்களம் ஆகிய மொழிகளில் அறிவிப்பு செய்யப்பட்டது. அப்போது சிங்களப் பாடல்கள் அதிகம் இல்லாததால் இந்திப் பாடல்களை ஒலிபரப்பினார்கள். அறிவிப்பு மட்டும் சிங்களத்தில் இருந்தது. தமிழில் வர்த்தக ஒலிபரப்பு 1951 முற்பகுதியில் ஆரம்பமானது. ஆங்கில சேவையில் அறிவிப்பாளராக இருந்த டான் துரைராஜ் தமிழில் அறிவிப்புகளைச் செய்தார். காலை 10 மணி முதல் 10.30 வரை ஒலிபரப்பு சோதனை முறையில் இடம்பெற்றது. விளம்பரங்கள் அதிகம் வரவே, நேரம் அதிகரிக்கப்பட்டு ஜஸ்டின் ராஜ்குமார் அறிவிப்பாளராக நியமிக்கப்பட்டார். 1953 ஆம் ஆண்டு தென்னிந்தியாவுக்கான வர்த்தக சேவை ஆரம்பிக்கப்பட்டதால் மாலை 5.00 மணி முதல் 6.00 மணி வரை இரண்டு அறிவிப்பாளர்கள் தேவைப்பட்டார்கள். அப்போது எஸ். பி. மயில்வாகனம் அவர்கள் வர்த்தக சேவை அறிவிப்பாளராக நியமிக்கப்பட்டார்.

 தென்னிந்தியத் தமிழ் சேவை 
இலங்கை வானொலி தென்னிந்திய நேயர்களுக்காக 1953 அக்டோபர் 4 அன்று இரண்டு மணி நேர ஒலிபரப்பை சிற்றலை 41 மீட்டரில் தொடங்கியது. மாலை 5.00 மணி முதல் 7 மணி வரை தமிழ்த் திரைப்படப் பாடல்கள் மற்றும் பல்சுவை நிகழ்ச்சிகள் ஒலிபரப்பாயின. ஒலிபரப்பு மாலை 4.30 மணிக்கு ஆரம்பமாகி 5.00 மணி வரை கன்னட மலையாள பாடல்கள் ஒலிபரப்பாகின.

 இலங்கை ஒலிபரப்புக் கூட்டுத்தாபனம் 

1967ம் ஆண்டு ஒலிபரப்பு திணைக்களமாக இருந்துவந்த இந்நிலையம், மேலதிக அதிகாரங்களையும் நெகிழ்வுப்போக்கையும் கொண்ட கூட்டுத்தாபனமாக மாற்றம் கண்டது. 1966 இல் இலங்கை பாராளுமன்றத்தில் நிறைவேற்றப்பட்ட 37ம் இலக்க கூட்டுத்தாபன சட்டத்தின் கீழ் இந்த மாற்றம் நிகழ்ந்தது. இன்றுவரை இந்நிறுவனம், கூட்டுத்தாபனமாகவே இருந்துவருகிறது.

1972 மே 22 ஆம் நாள் இலங்கை, குடியரசாக மாற்றம் பெற்றதை தொடர்ந்து இந்நிறுவனம் இன்றுவரை கொண்டிருக்கும் பெயரான இலங்கை ஒலிபரப்புக் கூட்டுத்தாபனம் என்ற பெயரைப் பெற்றது. இன்று இந்நிறுவனம் இலங்கை அரசின் ஊடக, தகவல் அமைச்சின் கீழ் இயங்குகிறது.

 புகழ்பெற்ற ஒலிபரப்பாளர்கள் 
இலங்கை வானொலி தெற்காசியாவிலேயே பல சிறப்பான ஒலிபரப்பு வல்லுனர்களை உருவாக்கியுள்ளது எனலாம். அவர்களில் குறிப்பிடத்தக்கவர்கள்: லிவி விஜேமான, வேணன் கொரெயா, பேர்ள் ஒண்டாட்ஜி, டிம் ஹோர்ஷிங்டன், கிறெக் ரொஸ்கோவ்ஸ்கி, ஜிம்மி பாருச்சா, மில் சன்சோனி, கிளோட் செல்வரட்னம், அமீன் சயானி, எஸ். பி. மயில்வாகனம், தேவிஸ் குருகே, விஜயா கொரெயா,அப்துல் ஹமீது இன்னும் பலர்.

இலங்கை வானொலியின் வர்த்தக சேவை
1950 செப்டம்பர் 30இல் ஆரம்பிக்கப்பட்ட இலங்கை வானொலியின் வர்த்தக சேவை இந்தியத் துணைக் கண்ட அளவில் பெரும் தாக்கத்தை ஏற்படுத்தியது. இமயமலையில் உச்சியில் கால் பதித்த ஹிலறியும் ரென்சிங்கும் இலங்கை வானொலியின் வர்த்தக ஒலிபரப்பைத்தான் முதலில் கேட்டார்கள். கிளிஃபோர்டு டோட் (Clifford Dodd) எனும் ஆஸ்திரேலியர் இவ்வர்த்தக சேவையின் இயக்குநராக இருந்தார்.கலைமகள்; நவம்பர்  2014; ’இலங்கை வானொலி’ கட்டுரை ; பக்கம் 37-42

அகில இந்திய வானொலியில் சினிமா பாடல்களுக்கு 1952 இல் இந்திய தகவல் ஒலிபரப்பு அமைச்சராக இருந்த பி.வி.கேசகர் (B.V.Kesakar) விதித்திருந்த தடை தமிழ் சினிமாத் துறையினர் தங்கள் திரைப்படம் வெளியாகும் சமயம் இலங்கை வானொலியை விளம்பரத்திற்கு முற்றாகச் சார்ந்திருக்க வைத்தது. இலங்கை வானொலியின் வர்த்தக ஒலிபரப்பு ஏற்படுத்திய தாக்கத்தைத் தணிக்க அகில இந்திய வானொலி ’விவித் பாரதி’ வர்த்தக ஒலிபரப்பை 1957 ஆம் வருடம் அக்டோபர் 2 காந்தி ஜெயந்தி அன்று ஆரம்பித்தது.

பின்னர் அரசியல் நிலைமையாலும் தகவல் தொடர்பு சாதனங்களில் ஏற்பட்ட உலகளாவிய மாற்றங்களாலும் இலங்கை வானொலி செலுத்திய ஆட்சி இந்திய துணைக்கண்டத்தில் இழந்தது.

இசைத் தட்டுகள்
உலகில் எந்த ஒரு வானொலி நிலையத்திலும் இல்லாத அளவு ஒரு லட்சத்திற்கும் அதிகமான சிங்கள, தமிழ், ஆங்கிலப் பாடல்களின் இசைத்தட்டுகள் இலங்கை வானொலி கொண்டுள்ளது. 1920-30 ஆண்டுகளில் வெளிவந்த மிக அரிதான 78RPM இசைத் தட்டுகளும் (அசல்) உள்ளன.

நூல்
இலங்கை வானொலியில் கல்விச் சேவையிலும், தமிழ் நிகழ்ச்சிகள் தயாரிப்பாளராகவும், தமிழ் சேவையின் உதவிப் பணியாளராகவும் என நீண்ட காலம் பணியாற்றிய ஞானம் இரத்தினம் ’கிரீன் லைட்’ என்று தமது அக்கால வானொலி அனுபவ நினைவுகளை நூலாக வெளியிட்டுள்ளார்.

இவற்றையும் பார்க்கவும்
 இலங்கை ஒலிபரப்புக் கூட்டுத்தாபனம்

மேற்கோள்கள்

வெளி இணைப்புகள்
 இலங்கை வானொலி வர்த்தக ஒலிபரப்பின் முன்னோடி எஸ்.பி.மயில்வாகனன் அவர்களின் குரல் பதிவு
 கே.எஸ்.ராஜாவின் குரல் ஒலிப் பதிவுகளைக் கேட்கவும் தரவிறக்கம் செய்யவும்...
 ராஜேஸ்வரி சண்முகம்... குரல் பதிவு
 கே.ஜெயகிருஷ்ணா... குரல் பதிவு
 நாக பூஷணி... குரல் பதிவு
 இலங்கை ஒலிபரப்புக் கூட்டுத்தாபனம்- உத்தியோக பூர்வ  தளம்
 வேர்ணன் கொரெயா இலங்கை வானொலியின் தங்கக் குரல்
 இலங்கை வானொலியின் மூத்த தமிழ் அறிவிப்பாளர்கள் பற்றிய கட்டுரைகள்,புகைப் படங்கள், மற்றும் பேட்டிகள்

பகுப்பு:இலங்கையின் வானொலி நிலையங்கள்
பகுப்பு:ஈழத் தமிழ் வானொலிகள்
பகுப்பு:தமிழ் வானொலிகள்